د سیمې او د نړۍ په ځینې مهمو خبرونو یو نظر
د سیرلیون په پلازمېنه کې د ځمکې د ښویدنې له امله لږ تر لږه ۳۰۰ کسان مړه شویدي او چارواکي وايي چې د مړو شویو کسانو شمېره ښايي تر دې هم لوړه شي. دغه پېښه د دوشنبې په سهار له سختو ورښتونو وروسته رامنځته شوه
د جاپان لومړی وزیر شینزو ابې وايي دی او د امریکا ولسمشر ډنالډ ټرمپ پدې موافقه لري چې د شمالي کوریا لخوا د اټومي میزایلو د ویشتلو درول به دوی ته لومړیتوب لري. د جاپان ولسمشر په ټوکیو کې ژورنالستانو ته وویل چې دی او ټرمپ پدې اړه د سې شنبې په ورځ په خپلو ټیلیفوني خبرو کې موافقې ته ورسېدل. د دواړو مشرانو ترمنځ خبرې پداسې حال کې وشوې چې د شمالي کوریا مشر کیم جانګ اون وویل دی به د امریکا په ګوام ټاپو باندې د میزایلو ویشتل وځنډوي. -------- د سیرلیون په پلازمېنه کې د ځمکې د ښویدنې له امله لږ تر لږه ۳۰۰ کسان مړه شویدي او چارواکي وايي چې د مړو شویو کسانو شمېره ښايي تر دې هم لوړه شي. دغه پېښه د دوشنبې په سهار له سختو ورښتونو وروسته رامنځته شوه. ددغې طبعې پېښې په ترڅ کې لږ تر لږه ۲۰۰۰ کسان بې کوره شوي دي. په سیمه کې خلک او د ژغورنې کارکونکي چې د سرتیرو لخوا یې هم ملاتړ کیږي له خاورو خټو څخه د خپلو خپلوانو مړي راباسي. د سره صلیب یو ویاند وایي چې دوي د پېښې په ځاي کې د ۳۱۲ کسانو مړي شمېرلي دي. ------- په سومالیا کې د الشباب ترهګرې ډلې د دوهمې کچې پخواني مشر ویلي ده له یادې ډلې سره کار پرېښی دی. مختار راباو چې په ابو منصور باندې مشهور دی دغه څرګندونې نن د سې شنبې په ورځ د مګدیشو په یوه هوټل کې ژورنالستانو ته وکړې. نوموړي د یوه بیان په ترڅ کې وویل چې زه غواړم د سومالیا خلکو او نړیوالې ټولنې ته په ډاګه کړم چې زه پنځه کاله او اوه میاشتې مخکې د الشباب له ډلې څخه وتلی یم. ده زیاته کړه له یادې ډلې څخه د فکري یا ایډیالوژیک توپیر له امله وتلی دی.